Source: http://www.haon.hu/megkezdte-mukodeset-a-debreceni-kozigazgatasi-es-munkaugyi-birosag/2157458
Timestamp: 2018-08-17 05:18:08+00:00

Document:
Megkezdte működését a Debreceni Közigazgatási és Munkaügyi Bíróság - haon.hu
Megkezdte működését a Debreceni Közigazgatási és Munkaügyi Bíróság
2013.01.2 11:45	 Akt.:	 2013.01.2 14:17
Debrecen, 2013. január 2., szerda (MTI) – Kilenc bíróval, a korábbi munkaügyi bíróság kibővített és felújított épületében kezdte meg működését szerdán a Debreceni Közigazgatási és Munkaügyi Bíróság.
Figula Ildikó, a bíróság elnöke szerdán Debrecenben sajtótájékoztatón bejelentette: a jogutódlást követően 862 folyamatban lévő ügyet utaltak át hozzájuk.
Mint mondta, a korábbi Debreceni Munkaügyi Bíróság négy bírája mellé öt közigazgatási ügyekkel foglalkozó bíró kerül át a Debreceni Törvényszékről az új bíróságra.
A bírósági elnök szerint a szakma régi igénye volt a közigazgatási bíróságok létrehozása, és ez még úgy is előrelépés, hogy a munkaüggyel közös intézménybe vonják össze.
Figula Ildikó az MTI kérdésére elmondta: ha nem bővül az illetékességi körük, havonta 60-70 új ügy kerülhet hozzájuk mind a közigazgatás, mind a munkaügyek területén.
Kiemelte, hogy az adó-visszatérítésekkel és más pénzügyekkel kapcsolatos illetékességük miatt a költségvetésben jelentős, több tízmilliárdos tételek dőlnek majd el a közigazgatási és munkaügyi bíróságokon.
Az elnök kiemelt célnak nevezte az ügyek gyors, lehetőleg egy éven belüli lezárását, illetve azt, hogy csekély számú jogorvoslat legyen a döntéseikkel kapcsolatban.
Az új bíróság hatáskörében közigazgatási határozatok bírósági felülvizsgálata, munkaviszonyból származó ügyek és egyéb, törvényileg hatáskörébe utalt ügyek szerepelnek. A Debreceni Közigazgatási és Munkaügyi Bíróság fellebbviteli fóruma a Debreceni Törvényszék.
Kahler Ilona, a Debreceni Törvényszék elnöke elmondta: hatékonyabb és gyorsabb ügymenetre számít, hisz eddig mindössze két bíró foglalkozott közigazgatási ügyekkel a törvényszéken.
Az új bíróság a régi Debreceni Munkaügyi Bíróság Perényi utcai épületében fog működni, ahol négy új tárgyalótermet alakítottak ki.
A korábbi Perényi 1 nevű szórakozóhely alagsori helyiségei a jövőben irattárként funkcionálnak. Ez volt az a szórakozóhely, ahol 2009. augusztus 20. éjjel a romagyilkosságok biztonsági őrként dolgozó gyanúsítottjait elfogták.
Címkék: Debreceni Közigazgatási és Munkaügyi Bíróság

References: Bíróság 
 Bíróság

 bíróság 
 bíróság 
 Bíróság 
 bíróság 
 Bíróság 
 bíróság 
 Bíróság